Afrikaans as geloofstaal in die kollig | Maroela Media
V.l.n.r. is Andre Keun (ATKV Applous), Conrad Steenkamp (ATR), Danny Titus (ATKV), Sakkie Kotze (ATKV Centurion) en Nico Botha (ATR). Foto: Verskaf.
"As jy my taal ontken, ontken jy my menswees."
Dit was een van die menings wat die afgelope naweek, op die 15de Junie, tydens 'n seminaar oor Afrikaans as geloofstaal geopper is.
Sowat 30 leraars en gemeenskapslede het by die AGS Eersterust, Pretoria, bymekaar gekom om te praat oor die taaluitdagings wat hulle in kerkverband beleef.
Met die vraag "Is Afrikaans 'n probleem in die kerk?" het die deelnemers verantwoordelikheid geneem vir dit wat met Afrikaans in kerke gebeur of selfs nie gebeur nie. Die algemene gevoel onder die deelnemers was dat Afrikaans as sodanig nie 'n probleem is nie, maar dat toenemende verengelsing van die gemeenskap en gemeentes wel tot spanning oor taal- binne kerkverband kan lei.
Audy Hendricks, 'n gemeenskapsaktivis, het genoem dat kerke én skole in Eersterust vinnig besig is om te verengels en het sterk standpunt ingeneem oor die agteruitgang van Afrikaans in die nuwe bedeling.
"Hoe verseker 'n mens dat almal die reg het om hulle in hul moedertaal uit te leef?" het Hendricks gevra.
Volgens dr. Conrad Steenkamp, die besturende direkteur van die Afrikaanse Taalraad (ATR) is die verskuiwing van meertaligheid na Engels-eentaligheid nie 'n neutrale gebeurtenis nie, maar gaan dit gepaard met die verlies van die erfenistaal.
Groepfoto van seminaargangers. Foto: Verskaf.
"Afrikaans is 'n waardevolle kulturele en maatskaplik-ekonomiese hulpbron waarmee ook die kerk sy pastorale verpligtinge beter kan nakom," het Steenkamp bygevoeg.
Die voortdurende stereotipering van Afrikaans as 'n wit taal maak dit soms ook moeilik om taalkwessies in interkulturele kontekste te hanteer.
"Die oomblik wanneer ons aanspraak op Afrikaans maak, word dit as rassisties ervaar," verduidelik 'n leraar. "Hoe kan 'n mens dus die angel uit die taalkwessie trek sonder om Afrikaans daarmee te na te kom? Wat kan gedoen word om die negatiewe stereotipes oor Afrikaans af te breek?"
"Afrikaans is nie 'n wit taal nie, maar word deur 'n meerderheid bruin, swart en Indiërs gepraat. Meer moet gedoen word om mense hiervan bewus te maak," het dr. Danny Titus van die ATKV deelnemers herinner.
Prof. Piet Meiring het verduidelik dat die NGK se grootste uitdaging is om te verduidelik dat die kerk nie die laaste bastion van 'n taal of kultuur is nie, maar om die evangelie te verkondig. Die ervaring wat kerke soos die VGK reeds opgebou het, kan die NGK ook help om die uitdaging van meertaligheid beter te hanteer.
Carlton Weber, 'n ingenieur wat ook die geleentheid bygewoon het, meen dat Afrikaanssprekendes self beheer het oor hul taal en hoe om Afrikaans binne 'n meertalige konteks te plaas. Hy meen verengelsing word nie van buite afgedwing nie, maar is gewoonlik 'n plaaslike besluit.
Steenkamp noem dat meer effektiewe bestuur van taal en meertaligheid kerke en skole kan help om deel van die oplossing te wees.
Prof. Nico Botha, 'n senior genoot van die ATR wat ook die gesprekleier van die geleentheid was, beskou die sterk deelname vanuit die Eersterust-gemeenskap as 'n aanduiding van 'n behoefte om in meer diepte oor taalkwessies te praat.
Afrikaanse Taalraad ATKV Eersterust geloof moedertaal video
Foto's: Staatsrede 2019: Gaste kom by die parlement aan
Ons sien die afgelope 25 jaar hoe die ANC regering tewerk gaan om hul ideologie op die mense af te forseer, hulle promoveer dit by elke geleentheid en hou dit voor as die goeie vader wat vir sy kinders sorg, sosialisme, terselfdertyd moet die Afrikaner en die geskiedenis van die land afgebreek word, dus dit wat die Afrikaner na die tafel toe gebring het, want dit sal die mense die suksesse van die Afrikaner laat bly ervaar en die mense se gedagtes na daardie laat bly hunker, daarom word ons ook gedurig dit voor die kop gegooi dat al sou… Lees meer »
Die ANC/eff haat die Afrikaanssprekende witman se taal, kultuur en geloof. Die taal het reeds in die breer SA samelewing gesneuwel terwyl kultuur en godsdiens ook op die aanslag agenda is. Wie ookal die seminaar gereel het, besef terdee dat die aanslag teen ons geloof aan die opbou is en dat dit n kwessie van tyd is voor dit ook geteiken sal word!
Die probleem is ons as die Afrikaanses wil so graag almal tevrede stel i.p.v. om te hou wat ons reg is. As daar n Engelse persoon na ons kerk kom danmoet hy/sy in skakel met wat daar is. Die probleem is dat die predikante te veel Engels verwysegings gebryk in hul preke waar hul Afrikaans kon gebruik het. Met die sang is dit ook n probleem want Afrikaans is mos nou outyds.
Suid Afrika het so n mooi taal wat hier ontstaan het uit al die tale hier. Nou gebruik baie mense nog die slawe taal ,en daar is nie meer slawe nie .Engels word wel as n internationale taal gebruik .
Indien die jeug Afriels praat kan mens dit nog so effe verstaan maar ek kom nou die dag in 'n AGS kerk en moes toe gedurende die preek woorde hoor soos felloship, worship en luister na 'n hoop Engelse koortjies. Ek weet van geen Fransman of Duitser wat so lekker Engels sing soos ons Afrikaners nie. Tot in NG kerke oor die land heen…Quo Vadis Afrikanervolk….besef net dat ons taal het die Here vir ons gegee en on mors dit op.